Ma riduhiex għax goffa, illum simbolu tal-Belt – il-koppla tal-Karmnu
Il-veduta tal-Belt Valletta tpaxxi 'l-għajnejn. Belt, xhieda ta' sekli sħaħ ta' storja. Wirt kulturali liema bħalu kkaratterizzat minn għadd ta' fortifikazzjonijiet u mżewwaq b'gallarijiet tipiċi Maltin li jagħtu l-ħajja lil għadd ta' faċċati Beltin. Qalb il-bini, tispikka koppla daqshiex. Il-koppla, tas-Santwarju Bażilika Madonna tal-Karmnu. Santwarju, li llum qed jiċċelebra l-festa liturġika tal-Madonna tal-Karmnu. L-unika lokalità f'Malta li tiċċelebra din il-festa f'narha. Fleur de Lys, il-Fgura, il-Gżira, iż-Żurrieq u l-Balluta jiċċelebrawha matul il-Ħdud ta' Lulju. Liema xahar, għal din ir-raġuni, magħruf bħala x-xahar tal-Karmnu. Illum, ħadd ma jimmaġina l-veduta tal-Belt mingħajr il-koppla tal-Karmnu. Minkejja l-ġmiel arkitettoniku, meta nbniet, il-koppla ma niżlitx għasel ma' kulħadd hekk kif bosta ma riduha b'xejn minħabba l-guffaġni tagħha. Beżgħu, li l-għoli u l-wisa' tagħha se jħarbtu 'l-veduta tal-Belt. F'dan l-isfond, f'kummenti lil tvm.com.mt l-istoriku Mario Coleiro spjega li meta bdiet tinbena l-koppla tal-Karmnu fis-snin 50 tas-seklu l-ieħor kienet qamet kontroversja sħiħa. Qal, li bosta ħaduha qatta' bla ħabel kontra l-proġett hekk kif f'għajnejn bosta l-kobor tal-koppla ma kienx proporzjonat mal-bini ta' belt fortifikata. Liema storja, is-Sur Coleiro qal li tixbaħ bil-bosta lil dik tat-Torri Eiffel. L-istoriku spjega li bħall-koppla tal-Karmnu, fil-fehma ta' bosta Pariġini t-Torri Eiffel kien se jkerrah il-veduta tal-belt kapitali Franċiża.